***Sånt som er*** er en norsk bildebok for barn skrevet og illustrert av Svein Nyhus. Boka kom ut på Gyldendal forlag høsten 2010 og inneholder en kort fortelling om et barn som samler «sånt som er» i en koffert. 

*Sånt som er* er tegnerens niende barnebok med egen tekst. Boka fikk gull i klassen «Bildebøker» i Årets vakreste bøker for utgivelser fra 2010. Boka er også utgitt i Danmark (*Elis kuffert*, 2011) og Sverige (*Sånt som är*, 2011).

Innhold
-------

*Sånt som er* handler om lille «Eli» som ikke har noen å leke med, men roper på «Lyset», «Mor», «Havet», «Fjellet», «Treet» og andre for å få ting og saker å fylle kofferten sin med. Til sist lager hovedpersonen en venn av delene. Den enkle rammefortellingen er illustrert med i alt 14 plansjer med småtegninger av «sånt som lyser», «sånt som noen kaster», «sånt som er vått», «sånt som er stort og tungt og hardt og gammelt», «sånt som vokser» og så videre. Plansjene består av tegninger og stikkord og kan skape filosofisk undring og eksistensiell refleksjon. 

Illustrasjonene i boka er tegnet i en røff, lett naivistisk stil med hovedsakelig svart tusjpensel fargelagt ved hjelp av bilderedigeringsprogrammet photoshop. 

Med sitt rom for tolkning, sin symbolikk og sine referanser til Biblenes skapelsesberetning, blant annet gjennom bruken av navnet Eli («min gud» på hebraisk) og påkallelsen av lys, siden vann, tørt land, vegetasjon og dyr, kan boka defineres som en all-alder-bok som henvender seg også til en voksen medleser. På grunn av alle løsrevne småtegninger kan boka også kategoriseres som en myldrebok og en pekebok. På tilsvarende måte gjør stikkordene og gjentakelsen i teksten dette også til en ramse for å lære begreper.

### Anmeldelser (utdrag)

> «Sånt som er» er rett og slett et originalt, åpent og inviterende forsøk på å gripe verden (...) en vakker og klok bok for de aller minste, en bok som inviterer til eksistensielle samtaler mellom den voksne som leser og barnet som blir lest for. 
> 
> 
> Anne Cathrine Straume om «Sånt som er» i NRK 14.12.2010
> 
> 

> Når vi sier at bøkene til Dahle og Nyhus er interessante, er det mange grunner til det. En av grunnene er at bøkene på samme tid er både enkle, underlige og viktige. Historien om Eli er en historie om oppdagelse, erkjennelse og mestring, og «Sånt som er» er en bok med mange lag, som jeg gjerne anbefaler.
> 
> 
> Morten Haugen om *Sånt som er* på barnebokkritikk.no 01.12.2010
> 
> 

> Tegningene er gjort med stor variasjon, fra tykke blødende blekkstreker til skissepregede blyantdetaljer. Diffuse, kjølige blå og grønne toner dominerer sammen med hudfarge, og blir kun brutt av det sterkt blodrøde i Elis koffert og utvalgte elementer. Som alltid oser de fleste Nyhusbildene av ujålete kreativitet og sjarm.
> 
> 
> May Grethe Lerum om *Sånt som er* i VG 24.01.2011
> 
> 

> I denne boka lar [Svein Nyhus] penn, pensel og blyant løpe av med seg, han drodler uhemmet i vei, assosierer og finner på utens stans. [Denne anmelderen] ser seg fortvilet rundt etter en mindreårig å lese høyt for, peke i tegnemylderet og sammen gi seg hen til filosofi og fantasi.
> 
> 
> Rune Johan Andersson om *Sånt som er* i Tegnerforbundets Numer 24.01.2011
> 
>

Referanser
----------

1. ↑  Bokanmeldelse i Bergens Tidende 6.12.2010
2. 1 2  Bokanmeldelse på barnebokkritikk.no 1.12.2010 Arkivert 7. desember 2010 hos Wayback Machine.
3. ↑  Bokanmeldelse på nrk.no 14.12.2010

Eksterne lenker
---------------

* Gyldendal forlags presentasjon av *Sånt som er*
* Svein Nyhus' egne blogginnlegg om *Sånt som er*